ኢትዮጵያና የአውሮፓ ህብረት የጋራ ስትራቴጂያዊ ሰነድ ሊፈራረሙ ነው
ጠቅላይ ሚኒስትር ኃይለማርያም ደሳለኝ በልማት ዙሪያ በሚመክረው የአውሮፓ የልማት ስብሰባ ላይ ለመካፈል ነው ወደ ብራስልስ የሄዱት።ጠቅላይ ሚኒስትሩ ከነገ ጀምሮ ለሁለት ቀናት ከሚካሄደው የአውሮፓ የልማት ስብሰባ አስቀድሞ የአውሮፓ ኮሚሽን ፕሬዚዳንትን ዢን ክላውድ ጀንከርን አግኝተው ያነጋግራሉ።በዚህም ወቅት የኢትዮጵያ-አውሮፓ ህብረት ስትራቴጂያዊ የትብብር የጋራ ሰነድ ስምምነትን መሪዎቹ ይፈራረማሉ።የአውሮፓ ህብረት ባወጣው መግለጫ የኢትዮጵያን በአፍሪካ እና በዓለም አቀፍ ጉዳዮች ላይ ያላትን ወሳኝ ሚና እና የማህበረ ኢኮኖሚ እድገቷን በማንሳት የጋራ ሰነዱ መፈረም ህብረቱ ከአገሪቱ ጋር ያለው ግንኙነት ጠንካራ መሆኑን የሚያሳይ ነው ብሏል።10ኛው የአውሮፓ የልማት ስብሰባ በቀጣይ የዓለም ልማት ላይ አተኩሮ የሚካሄድ ሲሆን፥ ከ150 አገራት የተውጣጡ መሪዎችን ጨምሮ 6 ሺህ ተሳታፊዎች ይኖሩታል ተብሏል።በተለይም የተባበሩት መንግስታት ድርጅት ያዘጋጀውን የዘላቂ ልማት እቅድ ወደ ተግባር መቀየር በሚቻልበት ሁኔታ ላይም አተኩሩ ይመክራል።ይህን እቅድ ሙሉ በሙሉ ተግብሮ ድህነትን በመቀነስ ዓለምን በዘላቂነት የበለፀገች ለማድረግ በጋራ መስራት የሚቻልበትን መንገድንም ይመለከታል።(ኤፍ.ቢ.ሲ)